L’Escola de la Natura de Sagunt torna enguany amb l’inici del curs
13 de setembre 2021

L’Escola de la Natura és un projecte de la Comissió d’Educació Ambiental d’Acció Ecologista-Agró i el departament d’Educació de l’Ajuntament de Sagunt dirigit a xiquetes i xiquets de 9 a 12 anys. L’objectiu d’esta iniciativa, que es va estrenar el curs passat, és descobrir la natura més propera, aprendre i crear als espais verds. Es pretén que els xiquets i les xiquetes descobrisquen els éssers vius i els hàbitats de Sagunt, en els ecosistemes urbans més propers, com parcs i jardins, la platja, el Riu Palància i muntanyes com la del Castell, aprofitant així la riquesa natural del municipi.

Esta proposta educativa vol cobrir la necessitat de relacionar-se amb la natura que tenen els xiquets i les xiquetes de Sagunt. El repte d’esta escola, que és completament gratuïta gràcies a la col·laboració del departament d’Educació, és que els menuts i les menudes aprenguen a estimar la natura, descobrisquen els seus beneficis en el verd urbà i es consciencien de la necessitat de conservar-la.

Els grups seran reduïts i es respectaran sempre les mesures sanitàries en vigor per la pandèmia. Per a evitar desplaçaments, es crearan dos grups: un a Sagunt, que tindrà com a punt de trobada el Pavelló Poliesportiu René Marigil els dimecres, i un altre al Port de Sagunt, que es reunirà els dijous al Casal Jove. L’horari dels dos grups serà de 17.00 a 18.30 hores, i el període de duració del curs está programat del 6 d’octubre al 15 de desembre.

El regidor d'Educació, José Manuel Tarazona, ha indicat que: «**Tornem a posar en marxa l'Escola de la Natura fins a Nadal. Este projecte encoratjador que té com a objectiu fonamental que els xiquets i xiquetes del nostre poble adquirisquen un aprenentatge significatiu de l'entorn més pròxim, de la nostra natura; una educació al voltant de la nostra biodiversitat i el patrimoni mediambiental que està prop de casa i a més a més, són activitats saludables a l'aire lliure. Estes activitats de suport educatiu i extraescolars, que estem fent enguany i que han comptat amb subvenció de la Conselleria d'Educació, Cultura i Esports, tenen com a objectiu compensar els efectes negatius del confinament que patixen els nostres xiquets i xiquetes**».

Es pretén que els xiquets i les xiquetes descobrisquen els éssers vius i els hàbitats de Sagunt. En este sentit, per exemple, que aprenguen a identificar les aus i les plantes més comunes que es poden trobar a qualsevol parc o espai natural de la capital del Camp de Morvedre. Tot això amb la finalitat que els menuts i les menudes es relacionen més amb la natura i que ho facen amb activitats fora de l’aula i de la seua casa com les que es proposa a l’Escola de la Natura.

La inscripció serà del 15 al 29 de setembre a través d’este [formulari](http://educacioambientalagro.com/). Les places de són limitades i s’adjudicaran per estricte ordre d’inscripció, a més, la reserva de la plaça ha de ser confirmada per l’organització.

Per a més informació o qualsevol consulta, es pot contactar per correu electrònic a [agromorvedre@gmail.com](mailto:agromorvedre@gmail.com) o telefonant de 9.00 a 14.00 hores al 684 45 68 20.​ 

*   [](http://www.facebook.com/sharer.php?u=https://aytosagunto.es/va/actualitat/l-escola-de-la-natura-de-sagunt-torna-enguany-amb-l-inici-del-curs/ "Facebook")
*   [](http://twitter.com/share?url=https://aytosagunto.es/va/actualitat/l-escola-de-la-natura-de-sagunt-torna-enguany-amb-l-inici-del-curs/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-escola-de-la-natura-de-sagunt-torna-enguany-amb-l-inici-del-curs/ "Linked In")
*   [](mailto:?body=https://aytosagunto.es/va/actualitat/l-escola-de-la-natura-de-sagunt-torna-enguany-amb-l-inici-del-curs/)